
讘讘讗 诪爪讬注讗 谞讝 注"讘 - 驻讬专讜砖 砖讟讬讬谞讝诇抓

讗驻讬诇讜 驻讞讜转 诪讻讚讬 讗讜谞讗讛 讞讜讝专.


诪讬转讬讘讬 [诪拽砖讬诐] 注诇 讻讱 诪诪讛 砖砖谞讬谞讜 讘讘专讬讬转讗: 讬砖 专讘讬转 讜讗讜谞讗讛 诇讛讚讬讜讟, 讜讗讬谉 专讘讬转 讜讗讜谞讗讛 诇讛拽讚砖! 讜讚讜讞讬诐: 诪讬 讗诇讬诪讗 诪诪转谞讬转讬谉 [讛讗诐 讘专讬讬转讗 讝讜 讞讝拽讛 讬讜转专 诪诪砖谞转谞讜] 讚讗讜拽讬诪谞讗 [砖讛注诪讚谞讜讛 讜讛住讘专谞讜讛] 砖诪讚讜讘专 讘转讜专转 讗讜谞讗讛, 讻诇讜诪专, 讘驻专讟讬 讚讬谉 讗讜谞讗讛 讜诇讗 讘注拽专讜谉. 讛讻讬 谞诪讬 [讻讱 讙诐 讻谉] 谞住讘讬专 讗转 讛讘专讬讬转讗: 讬砖 专讘讬转 讜讚讬谉 讗讜谞讗讛 诇讛讚讬讜讟, 讜讗讬谉 专讘讬转 讜讚讬谉 讗讜谞讗讛 诇讛拽讚砖.


讜诪拽砖讬诐: 讗讬 讛讻讬 [讗诐 讻讱] 讗转讛 诪驻专砖 讛讬讬谞讜 讚拽转谞讬 住讬驻讗 [讝讛 砖砖谞讜讬 讘住讜驻讛] 砖诇 讗讜转讛 讘专讬讬转讗: 讝讛 讞讜诪专 讘讛讚讬讜讟 诪讘讛拽讚砖?! 讜讛专讬 诇驻讬 讛住讘专 讝讛 讛讚讘专 诇讛讬驻讱, 讞讜诪专 讘讛拽讚砖 诪讘讛讚讬讜讟! 讜诪砖讬讘讬诐: 讘讬讟讜讬 讝讛 谞讜讙注 专拽 注诇 讗专讘讬转, 砖诪讜转专 诇讙讘讜转 专讘讬转 诪谉 讛讛拽讚砖. 讜砖讜讗诇讬诐 注讜讚: 诇讬转谞讬 谞诪讬 [砖讬砖谞讛 讙诐 讻谉]: 讝讛 讞讜诪专 讘讛拽讚砖 诪讘讛讚讬讜讟 鈥斪⒆� 讗讜谞讗讛 讗诐 诪讜谞讛 讗转 讛讛讘讚诇讬诐 讘讬谉 讛拽讚砖 讜讛讚讬讜讟!


 讜讚讜讞讬诐:  讛讻讬 讛砖转讗 [讻讬爪讚 讗转讛 诪砖讜讜讛]? 讘砖诇诪讗 [谞谞讬讞] 讻砖讛讜讗 讗讜诪专 讝讛 讞讜诪专 讘讛讚讬讜讟 诪讘讛拽讚砖 讬砖 讘讻讱 讞讬讚讜砖. 讜注讜讚, 砖讝讛 讜转讜 诇讗 [讜诇讗 注讜讚]. 讗诇讗 讛拽讚砖, 讜讻讬 讬讻讜诇 讗转讛 诇讜诪专 "讝讛 讞讜诪专" 讜转讜 诇讗 [讜诇讗 讬讜转专]? 讜讛专讬 讛拽讚砖 讞诪讜专 诪讞讜诇讬谉 讘讛专讘讛 讚讘专讬诐!


讗 讻讬讜谉 砖讛讜讝讻专 讛讚讘专 讘讘专讬讬转讗, 砖讜讗诇讬诐: 专讘讬转 砖诇 讛拽讚砖 讛讬讻讬 讚诪讬 [讗讬讱 讛讬讗 讘讚讬讜拽]? 讗讬诇讬诪讗 讚讗讜讝驻讬讛 [讗诐 转讗诪专 砖讛诇讜讜讛讜] 讛讙讝讘专 诇讗讚诐 驻专讟讬 讻住祝 讛拽讚砖 诪讗讛 讘诪讗讛 讜注砖专讬诐 鈥� 讜讛诇讗 讗住讜专 诇讛砖转诪砖 讘讛拽讚砖 诇爪专讻讬 讞讜诇讬谉, 讜谞诪爪讗 讻讬 诪注诇 讛讙讝讘专, 讜讻讬讜谉 砖诪注诇 讛讙讝讘专 注诐 谞转讬谞转 讛讻住祝, 讛专讬 诪讬讚 讬爪讗讜 诪注讜转讬讜 诇讞讜诇讬谉 注诇 讬讚讬 讛诪注讬诇讛, 讜讛讜讜 诇讛讜 [讜讛专讬 谞注砖讜] 砖诇 讛讚讬讜讟, 讜讬砖 讘讛诐 讚讬谉 专讘讬转 讻砖讗专 讛讚讬讜讟讜转!


讗诪专 专讘 讛讜砖注讬讗: 讛讻讗 讘诪讗讬 注住拽讬谞谉 [讻讗谉 讘诪讛 讗谞讜 注讜住拽讬诐] 鈥� 讻讙讜谉 砖拽讬讘诇 注诇讬讜 讗讚诐 诇住驻拽 诇诪拽讚砖 住诇转讜转 诪讗专讘注 住讗讬谉 讘住诇注, 讜注诇讛 讛诪讞讬专, 讜注诪讚讜 诪讞讬专讬 讛住诇转讜转 诪砖诇砖 讘住诇注. 讜讻讚转谞讬讗 [讜讻驻讬 砖砖谞讜讬讛 讘专讬讬转讗]: 讛诪拽讘诇 注诇讬讜 诇住驻拽 住诇转讜转 诪讗专讘注, 讜注诪讚讜 诪砖诇砖, 讘讻诇 讝讗转 诪住驻拽 诪讗专讘注, 砖讛专讬 讻讱 拽讬讘诇 注诇讬讜. 讜讗讜诇诐 讗诐 讗讬专注 诇讛讬驻讱, 砖拽讬讘诇 注诇讬讜 诪砖诇砖, 讜讬专讚 讛诪讞讬专, 讜注诪讚讜 诪讗专讘注 鈥� 诪住驻拽 诪讗专讘注. 讜谞诪爪讗 讗讬驻讜讗 砖讬砖 讘讻讱 讻注讬谉 专讘讬转, 砖讬讚 讛拽讚砖 注诇 讛注诇讬讜谞讛, 讜讗祝 砖讘讻讙讜谉 讝讛 讗住讜专 诇讛讚讬讜讟 鈥� 诪讜转专 诇讛拽讚砖.


专讘 驻驻讗 讗诪专: 讬讻讜诇 砖讬讛讗 讚讬谉 专讘讬转 讘讛拽讚砖 讙诐 讘讗讜驻谉 驻砖讜讟: 讛讻讗 [讻讗谉] 讘讗讘谞讬 讘谞讬谉 讛诪住讜专讜转 诇讙讝讘专 注住拽讬谞谉 [注讜住拽讬诐 讗谞讜] 讜讻讚讘专讬 砖诪讜讗诇. 砖讗诪专 砖诪讜讗诇: 讘讜谞讬谉 讗转 讘谞讬讬谞讬 讛诪拽讚砖 讘讞讜诇, 讻讚讬 诇讗 诇讘讜讗 诇讬讚讬 诪注讬诇讛 讘拽讜讚砖 讘转讛诇讬讻讬 讛讘谞讬谉, 讜讗讞专 讻讱 诪拽讚讬砖讬诐. 讜诇讻谉 讬砖 诇驻讬 砖注讛 诇讙讝讘专 讘讬讚讜 专讻讜砖 砖住讜驻讜 诇讛讬注砖讜转 专讻讜砖 砖诇 拽讜讚砖, 讗讱 讘讬谞转讬讬诐 讛讜讗 讞讜诇, 讜讻住驻讬诐 讗诇讛 讛砖讬讬讻讬诐 诇讛拽讚砖, 专砖讜转 诇讙讝讘专 诇注砖讜转 讘讛诐 讻专讗讜转 注讬谞讬讜 讜讗驻讬诇讜 诇讛诇讜讜转诐 诇讗讞专讬诐.


讘 砖谞讬谞讜 讘诪砖谞讛 砖讗专讘注讛 讚讘专讬诐 砖谞诪谞讜 讘讛 讗讬谉 讘讛谉 转砖诇讜诪讬 讻驻诇. 讜砖讜讗诇讬诐: 诪谞讛谞讬 诪讬诇讬 [诪谞讬谉 讚讘专讬诐 讗诇讛]? 讜诪砖讬讘讬诐: 讚转谞讜 专讘谞谉 [砖砖谞讜 讞讻诪讬诐] 注诇 讛讻转讜讘 "注诇 讻诇 讚讘专 驻砖注, 注诇 砖讜专, 注诇 讞诪讜专, 注诇 砖讛, 注诇 砖诇诪讛, 注诇 讻诇 讗讘讚讛... 讗砖专 讬专砖讬注讜谉 讗诇讛讬诐, 讬砖诇诐 砖谞讬诐 诇专注讛讜" (砖诪讜转 讻讘, 讞). 讜讚专砖讜: "注诇 讻诇 讚讘专 驻砖注" 讛专讬 讝讛 讻诇诇: "注诇 砖讜专, 注诇 讞诪讜专, 注诇 砖讛, 注诇 砖诇诪讛" 鈥� 驻专讟, "注诇 讻诇 讗讘讚讛 讗砖专 讬讗诪专 讻讬 讛讜讗 讝讛 "鈥� 讞讝专 讜讻诇诇.


讜讗诐 讻讱, 讬砖 讘驻住讜拽 讻诇诇 讜驻专讟 讜讻诇诇. 讜诇驻讬 讻诇诇讬 诪讚专砖 讛讛诇讻讛, 讗讬 [讗讬谉] 讗转讛 讚谉 注谞讬讬谞讜 砖诇 驻住讜拽 讝讛, 讗诇讗 讻注讬谉 讛驻专讟; 诪讛 讛驻专讟 诪驻讜专砖 鈥� 讚讘专 讛诪讟诇讟诇 讜讙讜驻讜 (讛讜讗 注爪诪讜) 诪诪讜谉 鈥� 讗祝 讻诇 讚讘专 讛诪讟诇讟诇 讜讙讜驻讜 诪诪讜谉 讘讻诇诇 讝讛.


 讜诇讻谉 讬爪讗讜 拽专拽注讜转 鈥� 砖讗讬谞谉 诪讟诇讟诇讬谉, 讬爪讗讜 注讘讚讬诐 砖讛讜拽砖讜 (讛讜砖讜讜) 诇拽专拽注讜转 诇注谞讬讬谞讬 讛诇讻讛 专讘讬诐. 讬爪讗讜 砖讟专讜转, 砖讗祝 注诇 驻讬 砖诪讟诇讟诇讬谉 鈥� 讗讬谉 讙讜驻谉 诪诪讜谉, 讜讗讬谉 讛诐 讗诇讗 专讗讬讛 诇讛转讞讬讬讘讜转 诪诪拽专讗, 讜讗讬诇讜 诇注谞讬谉 讛拽讚砖讜转, 讗诪专 拽专讗 [讛讻转讜讘] 砖诐 "专注讛讜" (砖诐), 讜谞诇诪讚 诪讻讱: 专注讛讜 讜诇讗 讛拽讚砖. 


讙 砖谞讬谞讜 砖讗讬谉 讘讚讘专讬诐 讗诇讛 转砖诇讜诪讬 讗专讘注讛 讜讞诪砖讛. 讜砖讜讗诇讬诐: 诪讗讬 讟注诪讗 [诪讛 讟注诪讜 砖诇 讚讘专]? 讜诪住讘讬专讬诐: 转砖诇讜诪讬 讗专讘注讛 讜讞诪砖讛 讗诪专 专讞诪谞讗 [讗诪专讛 转讜专讛] 讜诇讗 转砖诇讜诪讬 砖诇砖讛 讜讗专讘注讛. 讜讻讬讜谉 砖讻讘专 讛讜讻讞谞讜 诪谉 讛讻转讜讘 砖讗讬谉 讘讛诐 讻驻诇, 诇讗 讞诇 注诇讬讛诐 讚讬谉 讗专讘注讛 讜讞诪砖讛.


讚 砖谞讬谞讜 讘诪砖谞讛 讻讬 砖讜诪专 讞谞诐 讗讬谞讜 谞砖讘注 注诇 讚讘专讬诐 讗诇讛. 讜砖讜讗诇讬诐: 诪谞讛谞讬 诪讬诇讬 [诪谞讬谉 讚讘专讬诐 讗诇讛]? 讜诪砖讬讘讬诐: 讚转谞讜 专讘谞谉 [砖砖谞讜 讞讻诪讬诐], 谞讗诪专 "讻讬 讬转谉 讗讬砖 讗诇 专注讛讜 讻住祝 讗讜 讻诇讬诐 诇砖诪讜专, 讜讙讜谞讘 诪讘讬转 讛讗讬砖, 讗诐 讬诪爪讗 讛讙谞讘 讬砖诇诐 砖谞讬诐. 讗诐 诇讗 讬诪爪讗 讛讙谞讘, 讜谞拽专讘 讘注诇 讛讘讬转 讗诇 讛讗诇讛讬诐..." (砖诪讜转 讻讘, 讜鈥撟�). 讜讚专砖讜: "讻讬 讬转谉 讗讬砖 讗诇 专注讛讜" 讛专讬 讝讛 讻诇诇, "讻住祝 讗讜 讻诇讬诐" 鈥� 驻专讟, "讜讙谞讘 诪讘讬转 讛讗讬砖" 鈥� 讞讝专 讜讻诇诇.


讜讗诐 讻谉 讛专讬 讝讛 讻诇诇 讜驻专讟 讜讻诇诇, 讜驻住讜拽 讝讛 讗讬 讗转讛 讚谉 讗诇讗 讻注讬谉 讛驻专讟: 诪讛 讛驻专讟 诪驻讜专砖 鈥� 讚讘专 讛诪讟诇讟诇 讜讙讜驻讜 诪诪讜谉 鈥� 讗祝 讻诇 讚讘专 讛诪讟诇讟诇 讜讙讜驻讜 诪诪讜谉 讚讬谞讜 讻讱,


讬爪讗讜 拽专拽注讜转 鈥� 砖讗讬谞谉 诪讟诇讟诇讬谉, 讬爪讗讜 注讘讚讬诐 砖讛讜拽砖讜 诇拽专拽注讜转, 讬爪讗讜 砖讟专讜转 砖讗祝 注诇 驻讬 砖诪讟诇讟诇讬谉 讗讬谉 讙讜驻谉 诪诪讜谉. 讜诇讙讘讬 讛拽讚砖讜转 讛诇讗 讗诪专 拽专讗 [讛讻转讜讘] "专注讛讜" (砖诐), 诇讜诪专: 专注讛讜 讜诇讗 砖诇 讛拽讚砖.


讛 注讜讚 砖谞讬谞讜 讘诪砖谞讛 讻讬 谞讜砖讗 砖讻专 讗讬谞讜 诪砖诇诐, 讗诐 谞讙谞讘讜 讚讘专讬诐 讗诇讛 讗讜 讗讘讚讜 诪专砖讜转讜. 讜砖讜讗诇讬诐: 诪谞讛谞讬 诪讬诇讬 [诪谞讬谉 讚讘专讬诐 讗诇讛]? 讜诪住讘讬专讬诐: 转谞讜 专讘谞谉 [砖砖谞讜 讞讻诪讬诐] 注诇 讛讻转讜讘: "讻讬 讬转谉 讗讬砖 讗诇 专注讛讜 讞诪讜专 讗讜 砖讜专, 讗讜 砖讛, 讜讻诇 讘讛诪讛 诇砖诪讜专, 讜诪转 讗讜 谞砖讘专 讗讜 谞砖讘讛 讗讬谉 专讜讗讛... 讜讗诐 讙谞讜讘 讬讬讙谞讘 诪注诪讜 讬砖诇诐 诇讘注诇讬讜" (砖诪讜转 讻讘, 讟鈥撟欁�). 讜讚专砖讜: "讻讬 讬转谉 讗讬砖 讗诇 专注讛讜" 讛专讬 讝讛 讻诇诇, "讞诪讜专 讗讜 砖讜专 讗讜 砖讛" 鈥� 驻专讟, "讜讻诇 讘讛诪讛 诇砖诪专" 鈥� 讞讝专 讜讻诇诇.


讛专讬 讝讛 讻诇诇 讜驻专讟 讜讻诇诇, 讜讗讬 [讗讬谉] 讗转讛 讚谉 讗诇讗 讻注讬谉 讛驻专讟: 诪讛 讛驻专讟 诪驻讜专砖 鈥� 讚讘专 讛诪讟诇讟诇 讜讙讜驻讜 诪诪讜谉 鈥� 讗祝 讻诇 讚讘专 讛诪讟诇讟诇 讜讙讜驻讜 诪诪讜谉.


讛专讬 讬爪讗讜 拽专拽注讜转 鈥� 砖讗讬谞谉 诪讟诇讟诇讬谉, 讬爪讗讜 注讘讚讬诐 砖讛讜拽砖讜 诇拽专拽注讜转, 讬爪讗讜 砖讟专讜转 砖讗祝 注诇 驻讬 砖诪讟诇讟诇讬谉 讗讬谉 讙讜驻谉 诪诪讜谉. 讜诇讙讘讬 讛拽讚砖讜转 讛诇讗 讗诪专 拽专讗 [讛讻转讜讘] "专注讛讜" (砖诐), 诇讜诪专: 专注讛讜 讜诇讗 砖诇 讛拽讚砖. 


讜 诇诪讚谞讜 讗讬驻讜讗 讗转 讛诪拽讜专 讘转讜专讛 诇讛诇讻讜转 讗诇讛 砖谞讝讻专讜 讘诪砖谞讛, 讜注转讛 讘讗讬诐 诇讘专专谉 诇讙讜驻谉. 谞讗诪专 讘诪砖谞讛 讝讜 砖砖讜诪专 讞谞诐 讗讬谞讜 谞砖讘注 注诇 讙谞讬讘讛 讜讗讘讬讚讛. 讜专诪讬谞讛讜 [讜讗谞讜 诪砖诇讬讻讬诐, 诪专讗讬诐 住转讬专讛] 诪诪讛 砖砖谞讬谞讜: 讘谞讬 讛注讬专 砖砖诇讞讜 讗转 砖拽诇讬讛谉 砖谞讜转谞讬诐 讘讞讜讚砖 讗讚专 诇爪讜专讱 讛诪拽讚砖, 诇讬专讜砖诇讬诐, 讜谞讙谞讘讜 讛砖拽诇讬诐 讗讜 砖讗讘讚讜,


讗诐 诪砖谞转专诪讛 讛转专讜诪讛 砖诇 讛讻住祝 讘诪拽讚砖, 诇驻讬 砖讛讬讜 诪讻谞讬住讬诐 讗转 讻诇 讛砖拽诇讬诐 砖讛讙讬注讜 诇讞讚专 诪讬讜讞讚, 砖砖诐 讛讬讜 转讜专诪讬诐 (诪专讬诪讬诐 讜诪拽讚讬砖讬诐) 诪讛诐 讞诇拽 注讘讜专 爪专讻讬 讛拽专讘谞讜转 砖诇 讛讞讜讚砖讬诐 讛讘讗讬诐, 讜转专讜诪讛 讝讜 讛讬转讛 讻讚讬 诇砖转祝 讗转 讻诇 讬砖专讗诇 讘拽专讘谞讜转 讛爪讬讘讜专,

